News Update: สหรัฐฯ ไม่ต้องการ “สงครามเย็น” เผยยุทธศาสตร์ใหม่ เอาชนะจีนด้วยเศรษฐกิจ - FINNOMENA
‘แอนโทนี บลิงเคน’ รมว.ต่างประเทศของสหรัฐฯ กล่าวว่า จีนคือความท้าทายระยะยาวที่ร้ายแรงที่สุดต่อระเบียบโลก สหรัฐฯ พร้อมเอาชนะจีนด้วยเศรษฐกิจ แต่ “ไม่ต้องการทำสงครามเย็น”
27 พ.ค. 2565

‘แอนโทนี บลิงเคน’ รมว.ต่างประเทศของสหรัฐฯ กล่าวว่า จีนคือความท้าทายระยะยาวที่ร้ายแรงที่สุดต่อระเบียบโลก สหรัฐฯ พร้อมเอาชนะจีนด้วยเศรษฐกิจ แต่ “ไม่ต้องการทำสงครามเย็น”
เมื่อวันพฤหัสบดี (26 พ.ค.) บลิงเคน กล่าวว่า จีนเป็นประเทศเดียวที่ต้องการสร้างระเบียบโลกขึ้นมาใหม่ โดยการเพิ่มทั้งอำนาจทางเศรษฐกิจ การทูต การทหารและเทคโนโลยี ซึ่งนั่นจะไปทำลายค่านิยมสากลที่รักษาความก้าวหน้าของโลกไว้ตลอด 75 ปี
ดังนั้นนโยบายสำคัญของสหรัฐฯ คือ การเอาชนะจีนด้วยการแข่งขันในช่วง 10 ปีข้างหน้า จากการลงทุนในโครงสร้างพื้นฐานทางเศรษฐกิจที่สำคัญ และทำงานร่วมกับชาติพันธมิตรเพื่อเสริมความมั่นคงด้านห่วงโซ่อุปทาน ควบคู่ไปกับการป้องกันวิกฤติต่างๆ
“ลงทุน เข้าร่วม และแข่งขัน” คือ 3 หัวข้อหลักที่สหรัฐฯ มุ่งเน้น
บลิงเคนย้ำว่า สหรัฐฯ ไม่ต้องการแตกแยกกับจีนในด้านเศรษฐกิจและการค้า แต่ต้องการปกป้องกฎหมายระหว่างประเทศเพื่อรักษาสันติภาพและความมั่นคง โดยจะทำให้ทั้งสองประเทศอยู่ร่วมกันได้
การแข่งขันระหว่างจีนและสหรัฐฯ ไม่ใช่ทั้งสงครามเย็นยุคใหม่หรือการแบ่งแยกโลกออกเป็นสองขั้ว แต่เป็นการฟื้นฟูระเบียบโลก ซึ่งสหรัฐฯ ยินดีทำการค้าและการลงทุนกับจีน ถ้ามีความโปร่งใส ยุติธรรม และมั่นคงปลอดภัย
ก่อนหน้านี้ ปธน. โจ ไบเดน กล่าวว่า สหรัฐฯ จะแทรกแซงทางทหารเพื่อปกป้องไต้หวันหากจีนใช้กำลังรุกราน แต่ รมว.ต่างประเทศของสหรัฐฯ ย้ำว่า สหรัฐฯ ยังคงยึดมั่นใน “นโยบายจีนเดียว” และไม่สนับสนุนการมีเอกราชของไต้หวัน แต่ต้องการให้ปัญหาดังกล่าวถูกแก้ไขด้วยสันติวิธี
สหรัฐฯ ได้เปิดช่องทางการสื่อสารกับจีนเพื่อลดการตีความผิด และหลีกเลี่ยงความขัดแย้งที่อาจเกิดขึ้น แต่ยังไม่มีแผนจัดการประชุมระดับผู้นำระหว่างไบเดน และสี จิ้นผิง ในช่วงนี้
อ้างอิง: 
https://www.cnbc.com/2022/05/26/secretary-of-state-antony-blinken-speaks-on-us-policy-toward-china.html 
https://www.voathai.com/a/blinken-to-outline-us-strategy-to-outcompete-china-while-not-seeking-decoupling-/6590919.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
สงครามเย็น
สหรัฐฯ
สหรัฐฯ และจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA